O‘ZBEKISTON RESPUBLIKASI SAVDO VAZIRLIGINI O‘ZBEKISTON DAVLAT AKSIONERLIK “SAVDO” (“O‘ZBEKSAVDO”) UYuShMASIGA AYLANTIRISh TO‘G‘RISIDA

Aholiga savdo xizmatini tashkil qilishni tubdan yaxshilash, respublika iste’mol bozorini xalq iste’moli mollari bilan to‘ldirish, savdo sohasida bozor munosabatlarini keng joriy qilish, barcha mulkchilik shaklidagi savdo korxonalari bilan tashkilotlarning tashabbuskorligi va tadbirkorligini rivojlantirish uchun shart-sharoitlarni vujudga keltirish maqsadida: 
 1. O‘zbekiston Respublikasining Savdo vazirligi O‘zbekiston Davlat aksionerlik “Savdo” (“O‘zbeksavdo”) uyushmasiga aylantirilsin.
 Belgilab qo‘yilsinki, “O‘zbeksavdo” yuridik shaxs huquqlariga ega bo‘lgan faoliyatini to‘la xo‘jalik hisobi va o‘zini-o‘zi boshqarish qoidalari asosida amalga oshiradigan, savdo sohasidagi davlat, ijara, jamoa, oilaviy, xususiy hamda boshqa korxonalar va tashkilotlarni shartnoma asosida birlashtiradigan xo‘jalik uyushmasidir.
 2. Viloyatlar savdo va umumiy ovqatlanish boshqarmalarining, Toshkent shahar hokimiyati savdo, umumiy ovqatlanish Bosh boshqarmalarining negizida hududiy savdo-ishlab chiqarish konsernlari tashkil qilinsin.
 Shu narsa belgilab qo‘yilsinki, hududiy savdo-ishlab chiqarish konsernlari o‘z faoliyatida viloyatlar va Toshkent shahar hokimlariga hisobot beradilar hamda “O‘zbeksavdo” uyushmasining muassislari huquqi bilan uning tarkibiga kiradilar.
 O‘zbekiston davlat aksionerlik “Savdo” uyushmasi bir oy muddat ichida hududiy savdo-ishlab chiqarish konserni to‘g‘risidagi namunali nizomni ishlab chiqib, Vazirlar Mahkamasining tasdiqlashi uchun taqdim etsin.
 3. O‘zbekiston Respublikasining amaldagi qonunlariga muvofiq respublika davlat ulgurji savdo idoralari va ulgurji-chakana savdo birlashmalarini, viloyatlardagi ulgurji bazalarni, savdo boshqarmalarini, umumiy ovqatlanish trestlarini xamda boshqa katta savdo korxonalari va tashkilotlarini aksionerlik jamiyatlari va birlashmalariga aylantirish maqsadga muvofiq deb topilsin.
 4. O‘zbekiston davlat aksionerlik “Savdo” uyushmasi O‘zbekiston Respublikasi Savdo vazirligining huquqiy vorisi deb hisoblansin hamda quyidagilar uning asosiy vazifalari va faoliyatining yo‘nalishlari etib belgilansin:
 iste’mol bozoridagi holatning o‘zgarishlarini hisobga olib aholining tovarlarga bo‘lgan ehtiyojini o‘rganish va uning istiqbolini aniqlash, bozor munosabatlariga doir tadqiqotlarni o‘tkazish, xalq iste’moli mollari ishlab chiqarishga faol ta’sir ko‘rsatish va shu asosida aholi manfaatlarini himoya qilish hamda savdo xizmati darajasini yuksaltirishga doir chora-tadbirlarni amalga oshirish;
 savdo sohasida bozor munosabatlarini rivojlantirish, savdo uylaridagi tijorat-vositachilik va chet el valyutasi bilan savdo qilinadigan do‘konlar tarmog‘ini barpo etishda, xalq iste’moli mollari ishlab chiqaradigan korxonalar bilan o‘zaro manfaatli bevosita xo‘jalik aloqalarini o‘rnatishda ko‘maklashishi, tovarlarning ulgurji savdosi bo‘yicha respublika va viloyatlar yarmarkalarini o‘tkazish, tovar birjalari bilan hamkorlikni ta’minlash;
 savdo aksionerlik birlashmalari hamda jamiyatlarining hududiy savdo ishlab chiqarish konsernlarining, barcha mulkchilik shaklidagi boshqa savdo korxonalari va tashkilotlarining faoliyatini, shuningdek savdo tarmoqlariga ega bo‘lgan vazirliklar, idoralar, uyushmalar, jamiyatlar va konsernlar savdo sohasidagi faoliyatini muvofiqlashtirish;
 tarmoqda yagona texnikaviy siyosatni o‘tkazish, savdo va umumiy ovqatlanish korxonalari tarmoqlarini qayta qurish hamda texnika bilan qayta qurollantirishga ko‘maklashish zamonaviy savdo texnologiya uskunalarini tovarlarni saqlash va sotishning ilg‘or texnologiyasini joriy etish, savdo tashkil qilish va savdo texnikasi sohasida Vatanimizdagi hamda chet ellardagi tajribani o‘rganish va ommalashtirish.
 5. O‘zbekiston Respublikasining Prezidenti huzuridagi Vazirlar Mahkamasi 10 kun muddat ichida O‘zbekiston davlat aksionerlik “Savdo” uyushmasining faoliyatini tashkil etish masalalari yuzasidan qaror qabul qilinsin.